text: Tilskuerne valfarter til speedway i Esbjerg 
  18 juni 2014 kl. 15.20
  Tilskuerne står tæt når der er speedway i Esbjerg. De vælter nemlig til Granly Speedway Arena.
  Lyden, lugten og konkurrencen i speedway er noget, de er vilde med i Esbjerg. Der er i hvert fald rigtig mange der vil ind og opleve det.
  I de to første matcher har der således været over 7.000 tilskuere på plads til speedway.
  - Vi har stolte traditioner i området, og folk kommer for at se ræs i topklasse. Det kan vi heldigvis tilbyde sammen med tre stærke, lokale konkurrenter i skikkelse af Holsted, Grindsted og Region Varde, så det giver kun det hele lidt ekstra krydderi. Samtidig er det simpelthen verdensstjerner som Niels-Kristian Iversen, Chris Holder og Nicki Pedersen, der kører rundt derinde, så kvaliteten er ikke at komme udenom, siger pressechef i EMS, Lars Guldager Dyhr.
  Esbjerg Motorsport kører næste gang på Granly Speedway Arena den 25. juni. Her er modstanderen de sidste to sæsoners sølvvindere fra Fjelsted.
  